Vypracovala:  Ing. Jana Škutková, podpredsedkyňa redakčnej rady
18. február 2015

Poznámka: 
V súčasnosti je ešte otvorené výberové konanie na nového dodávateľa tlače a nie je možné uzavrieť plán nákladov. Vzhľadom na veľmi výhodné súčasné dodávateľské cenové podmienky nemožno očakávať veľké zmeny voči minulému roku. O niečo lacnejšie budú služby za grafické práce a snažíme sa o dosiahnutie úspory tým, že sme do podmienok súťaže zaradili aj tlač rotačným ofsetom, ktorá by mohla priniesť výhodnejšie ceny.

Informácia o spôsobe vydávania a distribúcie časopisu obyvateľov mestskej časti Bratislava - Nové Mesto Hlas Nového Mesta v roku 2015 a čerpaní finančných prostriedkov v roku 2014 

Redakčná rada časopisu bola vymenovaná na druhej schôdzi miestneho zastupiteľstva 
17. februára 2015 a bude pracovať v nasledujúcom zložení:

Predseda:		Mgr. Rudolf Kusý
Podpredseda: 	Ing. Jana Škutková
Šéfredaktor:		Ing. Marek Líška
Tajomník:		Mgr. Ján Borčin
Členovia:		MUDr. Jozef Dubravický
			JUDr. Tomáš Korček
			Ing. arch. Peter Vaškovič
Mgr. Marek Tettinger

V priebehu roka 2014 boli zrealizované verejné obstarávania dodávateľov jednotlivých služieb. V januári 2014 sa stala dodávateľom grafického spracovania spoločnosť space in s.r.o., dodávateľom redakčného spracovania zostala naďalej Ing. Jana Škutková. Najvýhodnejšie ceny tlače ponúkla a dodávateľom tlačových služieb sa vo februári 2014 stala spoločnosť Ultra Print, s.r.o. 
Začiatkom roka 2015 zvíťazil vo verejnom obstarávaní nový dodávateľ grafických prác a v najbližších dvoch rokoch ním bude Martin Lovás. Dodávateľ tlačových služieb bude známy po skončení súťaže vo verejnom obstarávaní (predpokladáme v marci 2015).

Formát, rozsah a periodicita
Mesačná periodicita časopisu zostáva zachovaná, plánovaný pravidelný rozsah čísla je 20 strán, pričom číslo 1-2 a číslo 7-8 vychádzajú ako dvojčísla o rozsahu 24 strán. 
V roku 2014 sa vzhľadom na vyšší dosiahnutý objem inzercie pristúpilo k zvýšeniu počtu strán na 24 aj v číslach 5 a 9/2014. Pridaný počet strán vyplýva z úsilia zachovať priemerný rozsah publicistických príspevkov. V prípade, že inzercia presiahne 4-5 strán, sú náklady na tlač pokryté z príjmov a  počet strán je možné zvýšiť bez negatívneho dopadu na ekonomickú situáciu. Podobný postup predpokladáme aj v roku 2015.

Obsahové zameranie
Členovia redakčnej rady spolupracujú na príprave obsahu jednotlivých vydaní. Na pravidelnom mesačnom zasadnutí schvaľujú obsahovú náplň budúceho čísla, prediskutujú návrhy a prípadnú korešpondenciu od obyvateľov adresovanú redakcii, dohodnú sa na zaradení príspevkov. Účelom časopisu je mapovanie diania v mestskej časti, informovanie o dôležitých skutočnostiach súvisiacich s prácou  miestneho úradu a zastupiteľstva, poskytovanie informácií o životnom prostredí. Súčasťou obsahu časopisu je osveta v oblasti histórie bratislavského Nového Mesta, jeho architektúry, prírody a z toho vyplývajúca podpora cestovného ruchu na území mestskej časti. Časopis je dôležitým nástrojom komunikácie samosprávy s obyvateľmi, napomáha ich zapojeniu do správy vecí verejných a prispieva k porozumeniu a riešeniu problémov.

Autorské honoráre
Členovia redakčnej rady publikujú vlastné príspevky ako aj fotografický materiál bez nároku na honorár, rovnako sa autorský honorár nepriznáva pracovníkom miestneho úradu ani poslancom miestneho zastupiteľstva.
Príspevky externých žurnalistov sú honorované po predchádzajúcej dohode o spracovaní konkrétnej témy. Honorár externého autora sa pohybuje v rozpätí 8 - 12 eur/normostrana. Honorár na hornej hranici sadzby sa priznáva v prípade náročnejších textov, odborných článkov, reportáží s potrebou osobného stretnutia alebo zabezpečenia fotodokumentácie. 

Náklad a distribúcia
Náklad časopisu v roku 2013 predstavoval 23 200 kusov. Distribúcia je zabezpečená prostredníctvom Slovenskej pošty, a.s., s doručením na adresu všetkých obyvateľov mestskej časti. Tajomník redakčnej rady Mgr. Ján Borčin pravidelne vyhodnocuje úroveň distribúcie a rokovaním s predstaviteľmi pošty zabezpečuje nápravu prípadných výpadkov v roznášaní časopisu.

Inzertné podmienky
Cena inzercie za jednu časopiseckú stranu zostala zachovaná (1100 eur), ceny menších formátov sú motivačne prispôsobené tak, aby súčet cien dvoch polovičných formátov bol vyšší, než cena celého formátu. Príplatky sú stanovené vo výške 50% za požadované umiestnenie inzerátu na vnútornej strane obálky a 100% za uverejnenie inzercie na zadnej strane obálky. 
Pre obyvateľov je k dispozícii priestor na riadkovú inzerciu za symbolickú cenu.
Cenník, formáty a podmienky inzercie tvoria prílohu 1 tohto materiálu.

Prehľad o čerpaní finančných prostriedkov a príjmoch v roku 2014

Počet časopiseckých strán počas roka 2014: 		216   	strán
Priemerný rozsah jedného čísla:				  21,6 	strany
Nárast oproti plánovanému rozsahu				    8   	 strán

Súhrnné ročné náklady v roku 2014

Spracovanie textov, výber fotografií, koordinácia		 
dodávateľov a celkové redakčné zabezpečenie		19 360,00  eur	
Jazyková úprava			     	   	    	     900,00  eur
Grafické spracovanie		 	 	 	 	  2 503,20  eur
Náklady na tlač						31 363,44  eur

Náklady na vydávanie časopisu v roku 2014:	           54 126,64 eur

Príjmy z inzercie:						21 483,00 eur 
 
Skutočné náklady pre mestskú časť:			32 643,64 eur 

Distribúcia časopisu Hlas Nového Mesta je zabezpečená prostredníctvom Slovenskej pošty a.s. a náklady v roku 2013 predstavovali 7234,92 eur. 

V roku 2015 je možné očakávať produkčné náklady približne v podobnej výške a distribučné náklady vo výške 7245 eur. Usilujeme sa však o ich zníženie, o niečo nižšie (cca o 100 eur) budú náklady na grafické práce a v súťaži na dodávateľa tlače chceme osloviť aj dodávateľov, ktorí tlačia tzv. rotačným ofsetom, čo by rovnako mohlo priniesť úsporu. 
Objem inzercie očakávame vo výške 22 000 eur.
V inzertných podmienkach a poskytovaných formátoch inzercie nedošlo k žiadnym zmenám.

Plán na rok 2015 počíta s vydaním 10 čísel, z toho 8 krát 20 stranové vydanie a 2 krát 24 stranové vydanie (dvojčíslo 1-2 a 7-8). 
Príloha 1:	Inzertné podmienky

Náklad: 			23 200 kusov
Distribúcia: 			do všetkých poštových schránok Bratislava - Nové Mesto

Platobné podmienky:
Úhrada za inzerciu v mesačníku Hlas Nového Mesta sa požaduje vopred, pred grafickým spracovaním čísla. 
Úhrada za inzerciu je realizovaná formou zálohovej faktúry s lehotou splatnosti najneskôr 
v termíne dodania podkladov inzercie, tak ako je uvedené v pláne vydávania. 
V prípade neskorších objednávok, ktoré je ešte možné zahrnúť do čísla, je potrebné individuálne odsúhlasenie termínu.
Po tomto termíne storno poplatok vo výške 100%.
Pri dlhodobej dohode sú možné čiastkové úhrady (platba pred uverejnením vopred).

V prípade nevhodného obsahu, alebo nevhodných podkladov si redakcia vyhradzuje právo inzerciu neprijať. Redakcia nenesie zodpovednosť za nekvalitnú reprodukciu z dôvodu nižšieho ako požadovaného rozlíšenia, iných než požadovaných alebo nekvalitných podkladov dodaných pre tlač.

Cenník inzercie:

Riadková inzercia
- občianska inzercia 					3,00 € / 50 znakov (aj začatých)
- fyzické osoby - SZČO a právnické osoby         	3,50 € / 50 znakov (aj začatých)

Plošná inzercia:

•	Vo vnútri časopisu:
A4     		1100 €
½ A4   	605 €
1/3 A4		405 €
1/6 A4		223 €
¼ A4   	335 €
1/8 A4		185 €
1/16 A4		100 €
1 cm2  		2,5 €

•	Príplatok za 2. a 3. stranu obálky
alebo požadované umiestnenie		50%

•	Za zadnú stranu obálky			100%

Zľavy poskytované v plošnej inzercii:

Uplatniť je možné vždy len jeden druh zľavy – opakovanie alebo objem.
Všetky ceny sú uvedené bez DPH.

Za finančný objem:
Za finančný objem v jednom roku pre jedného klienta. Zľava bude priznaná v rámci posledného uverejnenia/uverejnení inzercie.
-	od 2000 eur			10 %
-	od 3500 eur			15 %
-	od 5000 eur 			20 %

Zľavy za opakovanie
Podmienkou je rovnaký formát, jeden klient a jedna objednávka zadaná vopred. U mediálnej agentúry je podmienkou priznania zľavy za opakovanie inzercia pre rovnakého klienta.
Minimálne 3 opakovania		10 %
Minimálne 6 opakovaní		15 %
Minimálne 9 opakovaní		20 %

Zľava sa poskytne za opakované uverejnenie v priebehu 12 po sebe nasledujúcich  kalendárnych mesiacov.